KIRJALLINEN KYSYMYS P-2723/01 esittäjä(t): Jean-Louis Bernié (EDD) komissiolle. Natura 2000 — Luontotyyppidirektiivi — Ranska — ranskalaisia kohteita koskeva hylkäävä päätös — paikallisen väestön kuuleminen ja sen mielipiteiden huomioon ottaminen.



Virallinen lehti nro 093 E , 18/04/2002 s. 0179 - 0180



KIRJALLINEN KYSYMYS P-2723/01 esittäjä(t): Jean-Louis Bernié (EDD) komissiolle (26. syyskuuta 2001) Aihe: Natura 2000 Luontotyyppidirektiivi Ranska ranskalaisia kohteita koskeva hylkäävä päätös paikallisen väestön kuuleminen ja sen mielipiteiden huomioon ottaminen Ranskan Conseil d'Etat kumosi 27. syyskuuta 1999 tekemällään päätöksellä (asia nro 194648) ensimmäiset päätökset, joiden perusteella Ranskan ympäristöministeri oli toimittanut Euroopan komissiolle luettelot 534 kohteesta, jotka voitaisiin sisällyttää Natura 2000 -verkostoon (16. lokakuuta, 3. joulukuuta ja 9. joulukuuta 1997 tehdyt päätökset). 22. kesäkuuta 2001 tekemällään päätöksellä (asia nro 219995) Conseil d'Etat rankaisi jo toisen kerran peräkkäin maankäytöstä ja ympäristöasioista vastaavaa ministeriötä, koska ministeriö ei vakuutteluistaan huolimatta ollut pystynyt todistamaan, että se oli toteuttanut etukäteen Ranskan lainsäädännön vaatiman kuulemismenettelyn. Ranskan ympäristöministeriön on nyt siis pakko käynnistää todellinen paikallisen väestön kuulemismenettely ennen uusien kohteiden esittämistä. Herää kuitenkin kysymys, ottaako se todella huomioon paikallisen väestön mielipiteet? Ranskassa suurin osa niistä kohteista, joita eivät tähän mennessä ole koskeneet minkäänlaiset luonnonsuojelumääräykset, ovat kohteita, joiden osalta niiden omistajien, hallinnoijien ja käyttäjien edustajat ovat ilman virallista kuulemista ilmaisseet lähes yksimielisesti vastustavansa alueidensa esittämistä yhteisön kannalta merkittäväksi kohteeksi. Ranskan ympäristöministeri ei ole ottanut huomioon näiden tahojen kielteistä kantaa, vaan esittää näitä kohteita Euroopan komissiolle. Kun pannaan täytäntöön julkishallinnon toimia, jotka koskevat ympäristönsuojelua ja maankäyttöä, erityisesti Natura 2000 -verkon toteuttamista, onko tarpeen kuulla suoraan paikallista väestöä eli omistajia, hallinnoijia ja muita käyttäjiä? Mitä tulee yhteisön tasolla tapahtuneeseen kehitykseen paikallisen väestön mielipiteiden huomioon ottamisessa (erityisesti Århusin sopimuksen soveltaminen), missä määrin jäsenvaltioiden on otettava huomioon paikallisen väestön mielipiteet Natura 2000 -verkkoon sisällytettäväksi sopivista kohteista erityisesti silloin, kun omistajien, hallinnoijien ja käyttäjien edustajat eivät ole yksimielisiä kohteiden nimeämisestä? Margot Wallströmin komission puolesta antama vastaus (25. lokakuuta 2001) Komissiolle toimitettujen tietojen mukaan Ranskan korkein hallinto-oikeus (Conseil d'Etat) on kumonnut 27. syyskuuta 1999 annetulla asetuksella Ranskan viranomaisten komissiolle tekemän ehdotuksen 534 alueen liittämisestä Natura 2000 -verkkoon sillä perusteella, ettei säädettyä kuulemismenettelyä ole noudatettu. Ranskan viranomaiset eivät ole toistaiseksi virallisesti ilmoittaneet tästä komissiolle. Natura 2000 -verkon täytäntöönpanon osalta ministerineuvoston vuonna 1992 yksimielisesti antamassa direktiivissä 92/43/ETY(1) säädetään suojelutavoitteet yhteisön tärkeinä pitämille luonnonvaraisille alueille. Kuten kaikissa direktiiveissä, tässäkin direktiivissä annetaan jäsenvaltioiden päättää itse, miten säädetyt tavoitteet saavutetaan. Näin ollen alueiden koon määrittelemisestä ja asiaan liittyvien alueellisten toimijoiden kuulemisesta päättäminen kuuluu kansallisten viranomaisten toimivaltaan. Euroopan yhteisö tai Ranska ei ole vielä ratifioinut YK:n Euroopan talouskomission yleissopimusta tiedon saannista, kansalaisten osallistumisoikeudesta päätöksentekoon sekä muutoksenhaku- ja vireillepano-oikeudesta ympäristöasioissa. Näin ollen yleissopimuksesta johtuvia velvoitteita ei vielä sovelleta. Yleissopimuksessa ei kuitenkaan erityisesti määrätä kansalaisten kuulemisesta kysymyksessä mainitussa tapauksessa. (1) EYVL L 206, 22.7.1992.